L'Ajuntament de Sagunt finalitza les obres de desenvolupament de la nova xarxa ciclopedestre
30 de desembre 2024

![](/media/fnqch1e2/plantilla-logos.png?width=850&height=132.98387096774192)

L'Ajuntament de Sagunt ha finalitzat les últimes intervencions en la nova xarxa ciclopedestre de la ciutat. Amb l'execució dels últims carrils, a l'entorn del carrer Rodamilans, es conclou una obra que dona lloc a una xarxa emmallada de 18 quilòmetres.

Les obres, amb un cost superior als 1,9 milions d'euros, han sigut finançades per la Unió Europea a través dels Fons _Next Generation_, del Pla de Recuperació Transformació i Resiliència. Concretament, a través de la convocatòria del Programa d'ajudes a municipis per a la implantació de zones de baixes emissions i la transformació digital i sostenible del transport urbà.

“És un canvi molt important per a la nostra ciutat. Estem satisfets de completar està actuació, que és una aposta per la mobilitat sostenible i també ha permés actualitzar alguns eixos urbans del nostre municipi”, ha valorat el regidor de Mobilitat Sostenible, Javier Raro. “Sabem que costa entendre alguns canvis en esta matèria, però la resposta de la ciutadania està sent satisfactòria”, ha afegit.

![](/media/t0zdomzd/c1_img_9417.jpg?width=850&height=566.9886363636364)

Amb el conjunt d'actuacions, executades per l'empresa Pavasal, es materialitza una xarxa de carrils bici, carrils d'ús mixt i ciclocarrers que connecten els diferents nuclis urbans del municipi. Amb això, a més de fomentar mitjans de transport sostenibles, com ara la bicicleta o el patinet elèctric, l'Ajuntament ha pretés “millorar la seguretat de les vies i reduir la contaminació ambiental i acústica”.

“Estes obres donen lloc a un nou plantejament de la ciutat, més amable per a vianants i més segura per al trànsit”, ha explicat el regidor de Mobilitat Sostenible. Segons Raro, “s'aconseguix alliberar la calçada i les voreres de patinets i bicicletes i, d'altra banda, es pacifica el trànsit motoritzat”. En conclusió, “es guanya en seguretat i en qualitat de vida, afavorint entorns amb menor contaminació ambiental i acústica”.

A més, dins de les obres, s'ha aconseguit la reurbanització de vies tan importants com l'avinguda Hispanitat, el carrer Sant Vicent o el carrer Rodamilans que han inclòs, així mateix, millores en l'ordenació del trànsit i l'accessibilitat dels carrers.

Amb la fi de les actuacions, el següent pas serà l'adequació de la xarxa ja existent, amb millores en el paviment, homogeneïtzació de la senyalització i connexions entre els diferents trams. “Ara toca centrar-se en l'actualització de la històrica xarxa de carrils bici i la millora del transport públic, tant l'urbà, per part de l'Ajuntament, com l'interurbà, competència de la Generalitat, a qui continuarem exigint l'entrada en vigor del nou contracte”, ha conclòs l'edil de Mobilitat Sostenible.

![](/media/af5hamz3/c2_img_9425.jpg?width=850&height=566.9886363636364)

*   [](http://www.facebook.com/sharer.php?u=https://aytosagunto.es/va/actualitat/2024-12-30-l-ajuntament-de-sagunt-finalitza-les-obres-de-desenvolupament-de-la-nova-xarxa-ciclopedestre/ "Facebook")
*   [](http://twitter.com/share?url=https://aytosagunto.es/va/actualitat/2024-12-30-l-ajuntament-de-sagunt-finalitza-les-obres-de-desenvolupament-de-la-nova-xarxa-ciclopedestre/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/2024-12-30-l-ajuntament-de-sagunt-finalitza-les-obres-de-desenvolupament-de-la-nova-xarxa-ciclopedestre/ "Linked In")
*   [](mailto:?body=https://aytosagunto.es/va/actualitat/2024-12-30-l-ajuntament-de-sagunt-finalitza-les-obres-de-desenvolupament-de-la-nova-xarxa-ciclopedestre/)